Mantashe: ANC-LP’s wat vír mosie stem sal gestraf wordGwede Mantashe. Argieffoto: Werner Beukes/SAPA Gwede Mantashe, sekretaris-generaal van die ANC, het Dinsdagaand gesê dat ANC-LP’s wat verlede week saam met opposisiepartye vir die mosie van wantroue in pres. Jacob Zuma gestem het, gestraf sal word. Mantashe het geen name van ANC-LP’s genoem nie, maar wel gesê dat diegene wat openlik erken het dat hulle vir die mosie teen Zuma gestem het, gestraf sal word. Dié mosie van wantroue in pres. Jacob Zuma het op 8 Augustus in die parlement misluk. Hy het ook gesê die ANC sal nie ŉ heksejag begin op ANC-lede om uit te vind presies watter lede almal teen die president gestem het nie. Die ANC-LP Makhosi Khoza, die voormalige minister van finansies, Pravin Gordhan, en sy adjunk, Mcebisi Jonas, is veral uitgesonder as lede van die party wat al by verskeie geleenthede openlik skerp kritiek teen die president uitgespreek het, en het voor die mosie bevestig dat hulle teen die president sal stem. Die voormalige minister van toerisme, Derek Hanekom, het ook gesê dat hy dat teen die president stal stem. Van dié lede het nog net Khoza bevestig dat hy vir die mosie van wantroue gestem het. Hoewel sommige provinsiale werkkomitees van die ANC, onder meer dié in KwaZulu-Natal en die Vrystaat, vroeër vandeesweek gesê het dat hulle ŉ ondersoek van stapel sal stuur en die ANC-lede wat saam met die opposisiepartye gestem het sal straf, is dié komitees afgeraai om dit te doen. “Die komitees moenie ŉ heksejag begin teen die kamerade wat saam met die opposisie gestem het nie, maar die ANC moet by al sy lede betrokke raak om die organisasie se dissipline te herstel,” het die provinsiale werkkomitees gesê. Van die ANC se 249 parlementslede was net 198 bereid om die president in die mosie te steun. Baleka Mbete, speaker van die parlement, het vroeër aangekondig dat 177 LP’s van verskeie partye ten gunste van die mosie gestem het, terwyl 198 LP’s teen die mosie van wantroue gestem het.